Imtella' Ottubru 13, 2020 - Aġġornata 13 Ta' Ottubru, 2020 3:29pm BirdLife Malta allegat li l-Prim Ministru qed jingħata pariri ħżiena mill-Ministru Clint Camilleri biex ġimgħa oħra jiftaħ l-istaġun tal-insib għall-għasafar tal-għana. F'konferenza tal-aħbarijiet quddiem il-Berġa ta' Kastilja, l-għaqda argumentat li l-ftuħ tal-istaġun tal-insib hu żbaljat għal numru ta' raġunijiet, fosthom li sentejn ilu Malta twaqqfet milli tiftaħ staġun tal-insib mill-Qorti Ewropea, li kienet sabet lill-Gvern Malti ħati li kiser id-direttiva tal-Unjoni Ewropea dwar l-għasafar meta fetaħ l-istaġun tal-insib fl-2014. L-għaqda fakkret li fit-trattat tas-sħubija mal-Unjoni Ewropea, Malta kienet qablet li l-insib għall-għasafar tal-għana kellu jieqaf fl-2008. Uffiċjali tal-BirdLife sejħu bħala fjakka u stupida d-deċiżjoni tal-Gvern li jiftaħ l-istaġun tal-insib biex isir studju xjentifiku fuq seba' speċi tal-għasafar tal-għana. Il-kelliema qalu li l-BirdLife, flimkien ma' għaqdiet ambjentali oħrajn, se tagħmel minn kollox biex twaqqaf din id-deċiżjoni.